Inwoners keelvol na nóg 'n ongeluk | News24
Inwoners keelvol na nóg 'n ongeluk
NA nóg 'n ongeluk in Noorsekloofweg, dring inwoners nou daarop aan dat spoedbulte en verkeerstekens opgerig word om dié spoedvrate in hul spoor te stop.
'n Motor, met vier insittendes waarvan twee kinders was, het omstreeks 01:00 Maandagoggend byna deur 'n huismuur op die hoek van Noorsekloofweg en Seetuinstraat geploeg.
Volgens 'n ooggetuie het die bestuurder teen 'n hoë spoed om die draai gekom, beheer oor die voertuig verloor, oor die pad geswaai en slegs sentimeters voor 'n huismuur tot stilstand gekom. Niemand is ernstig in die onge-luk beseer nie.
"Mens weet nooit wanneer 'n motor deur jou muur of huis gaan bars nie," vertel 'n inwoner wat glo die probleem word al hoe erger. "Motoriste wat die straat gebruik verontagsaam die padreëls en oorskry die snelheidsgrens."
Sy sê sy sukkel die afgelope paar jaar om die Kouga-munisipaliteit se aandag op dié pad gefokus te kry, ondanks petisies en vele klagtes.
"Daar is geen spoedbeheer-maatreëls nie. As 'n mens kyk na die aangrensende strate, sien jy wel 'n paar spoedbulte om spoed te be-heer."
Volgens Kouga burgemeester, Elza van Lingen, het hulle die oprigting van spoedbulte in Noorsekloofweg ondersoek, maar is deur ingenieurs aangeraai om dit nie te doen nie as gevolg van die helling en die ontwerp van die straat.
"Ons Verkeersdepartement ondersoek tans alternatiewe veiligheidmaatreels wat geïmplementeer kan word. Dit sluit rommelstroke en spoedkameras in," sê Van Lingen.
"Ons doen 'n beroep op motoriste om die spoedgrense te respekteer. Die grense is daar om jou, jou familie en al die ander padgebruikers veilig te hou."